**„Zajedno za prirodu i okoliš“**

Sudjelovanje javnosti u procesima na lokalnim razinama, a koji se odnose na očuvanje okoliša i održiv razvoj predstavlja temeljni preduvjet provedivosti i učinkovitosti odluka lokalne vlasti. Kako bi javnost pravodobno sudjelovala ona mora biti točno i na vrijeme informirana.

U Republici Hrvatskoj već postoji zakonski okvir za informiranje i sudjelovanje javnosti u pitanjima zaštite okoliša kao i pristup pravosuđu, a koji implementira europsko zakonodavstvo.

Jačanje suradnje i sudjelovanja javnosti u zaštiti prirode i okoliša, osnaživanje međusobnog povjerenja između organizacija civilnoga društva,građana i tijela lokalne samouprave u donošenju odluka vezanih uz održivi razvoj, temeljni su ciljevi ovog dvogodišnjeg projekta.

**U okviru projekta uspješno smo razvili inovativne modele i alate sudjelovanja javnosti**:

* **interaktivnu web mapu Splita- Sinjaj.hr putem koje građani mogu direktno uputiti lokalnu vlast na okolišne probleme u gradu,**
* **savjetodavna vijeća za okoliš u Gradu Splitu i Šibensko-kninskoj županiji te**
* **savjetodavna vijeća za Park prirode Lastovo i Park prirode Telašćica.**

Projekt je financiran od strane **IPA** (eng. *Instrument for Pre-Accession Assistance*) Fonda EU za pomoć zemljama pristupnicama u periodu od 2007. - 2013., a ugovorno tijelo u Republici Hrvatskoj bila je **Nacionalna zaklada za razvoj civilnoga društva**.

Na projektu su surađivale udruge civilnog društva te jedinice lokalne samouprave odnosno javne ustanove. **Udruga za prirodu okoliš i održivi razvoj Sunce** bila je koordinator projekta, a kao partneri su bili uključeni **Ekološka udruga „Krka“ Knin**, **Grad Knin**, **Općina Kistanje**, **Javna ustanova Park prirode Telašćica**, **Općina Sali**, **Javna ustanova Park prirode Lastovsko otočje**, i **Općina Lastovo**. Kao suradnik na projektu bio je uključen **Grad Split**.

Ovim projektom smo htjeli ukazati na korisnost i važnost suradnje javnosti i lokalne vlasti u raznim procesima koji se odnose na okoliš kao i predstaviti moguće modele suradnje. Aktivnostima projekta „Zajedno za prirodu i okoliš“ kao i uvođenjem novim modela suradnje unaprjeđeno je sudjelovanje organizacija civilnoga društva i građana u lokalnim zajednicama četiriju dalmatinskih žubapnija te je poboljšana lokalna politika očuvanja okoliša i održivog razvoja. Stoga Vas još jednom pozivamo da nam se pridružite u predstavljanju priručnika *Zajedno za prirodu i okoliš* dana 09. veljače 2016. u prostorijama u prostorijama Hrvatske gospodarske komore Knin, Kralja Zvonimira 36, s početkom u 12:30h.

Veselimo se Vašem dolasku!